
Nõusolek isikliku kasutusõiguse seadmiseks Narva linna kasuks

(Narva ja Narva-Jõesuu vaheline jalg- ja jalgrattatee)

1. Asjaolud ja menetluse käik

Narva Linna Arenduse ja Ökonoomika Amet viib ellu projekti "Narva linnapiirkonna jalg- ja jalgrattateede võrgustiku rajamine". Nimetatud projekt on kinnitatud Narva linnapiirkonna jätkusuutliku arengu tegevuskavas Narva Linnavolikogu 21.04.2016 otsusega nr 144. Elluviidav projekt hõlmab jalg- ja jalgrattatee ehitamist Narva linnapiirkonna jalg- ja jalgrattateede võrgustiku projekti ning Narva ja Narva-Jõesuu vahelise jalg- ja jalgrattatee põhiprojekti (töö nr VP15014) alusel. Ehitustööd planeerib Narva linn teostada aastatel 2017-2018.

Narva Linna Arenduse ja Ökonoomika Ameti tellimusel koostas Reaalprojekt OÜ Mnt 91 Narva-Narva-Jõesuu-Hiiemetsa, km 6,87-11,57 jalgratta- ja jalgtee tehnilise projekti (töö nr VP15014).  

Projekti eesmärgiks on riigimaantee 91 Narva – Narva-Jõesuu – Hiiemetsa km 6,87-11,57 Narva ja Narva-Jõesuu linna vahelisel teelõigul teekaitsevööndisse jalgtee ehituse kaudu jalakäijate ja jalgratturite liiklusohutuse taseme tõstmine, majanduslikult tasuva lahenduse leidmine ja tehniliselt vajaliku teemaa määramine. 

Projekti kohaselt paikneb ehitatav jalgratta- ja jalgtee Riigimetsa Majandamise Keskuse (edaspidi RMK) Ida-Virumaa metskonna kasutuses olevatel riigimetsamaa katastriüksustel, Narva metskond 83 (katastritunnus 51101:001:0230, maa sihtotstarve – maatulundusmaa 100%, pindala 5,04 ha, registriosa nr 6434150) ja Narva metskond 81 (katastritunnus 51101:001:0228, maa sihtotstarve – maatulundusmaa 100%, pindala 2,77 ha, registriosa nr 6152550).  
Narva Linnavalitsuse linnavarakomisjoni 14.12.2016 (protokoll nr 15) koosolekul arutati riigivara (riigimetsamaa katastriüksuse Narva metskond 83 (katastritunnus 51101:001:0230) osa pindalaga 4328 m² ja Narva metskond 81 (katastritunnus 51101:001:0228) osa pindalaga 2262 m²) üleandmist krundijaotusplaani alusel. Komisjon otsustas nõustuda Narva Linna Arenduse ja Ökonoomika Ameti ettepanekuga tasuta võõrandada  kinnisasjade Narva metskond 81 ja Narva metskond 83 osad Narva linna omandisse jalgratta- ja jalgtee rajamiseks ning esitada antud küsimus Narva Linnavalitsusele istungile vastavasisulise protokollilise otsuse vastuvõtmiseks. 26.01.2017 on võetud vastu Narva Linnavolikogu otsus nr 5 „Eesti Vabariigi omandis olevate Narva metskond 81 ja Narva metskond 83, Narva, kinnistute jagamisel moodustatavate kinnistute tasuta Narva linna omandisse taotlemine“. 
Kuna projekti „Narva linnapiirkonna jalg- ja jalgrattateede võrgustiku rajamine“ raames  on vaja alustada ehitustöödega juba 2017. aastal ning riigimaa võõrandamise menetlus on eeldatavalt pikk (keskmine kestus 1 aasta), teeb Narva Linna Arenduse ja Ökonoomika Amet ettepaneku seada nimetatud kinnistutele isiklik kasutusõigus (servituut) Narva linna kasuks enne jalg- ja jalgrattatee ehitustööde algust.

Vastavalt kinnistu valdaja RMK juhatuse liikme 08.12.2016 käskkirjas nr 3-1.56/79 „Isikliku kasutusõiguse seadmine Narva metskond 83 ja Narva metskond 81 kinnisasjadele“ sätestatud tingimustele (lisatud) on isikliku kasutusõiguse seadmine RMK valduses olevatele kinnisasjadele tasuline ning seatakse tähtajatult. Sellega  kaasneb kinnisasja kasutajale kohustus maksta tasu summas 197,70 eurot aastas (Narva metskond 83 kinnisasja kasutamise eest 129,84 ja  Narva metskond 81 kinnisasja kasutamise eest 67,86 eurot aastas), millele lisandub käibemaks. Kuna servituudid seatakse üldjuhul tähtajatult, tähendab see linna jaoks rahaliste kohustuse võtmise määramata ajaks, kuigi eeldatavalt selline kohustus (isikliku kasutusõiguse tasu) lõpeb koheselt, kui nimetud maatükid antakse üle linna omandisse.
Isikliku kasutusõiguse pindala on Narva metskond 83 kinnisasjal 4328 m2 ja  Narva metskond 81 kinnisasjal 2262 m2, mis on lisatud joonistel tähistatud sinise värviga viirutatud alana.

Küsimust arutati Narva Linnavalitsuse linnavarakomisjoni 14.12.2016 koosolekul (protokoll nr 15), kus otsustati nõustuda Narva Linna Arenduse ja Ökonoomika Ameti ettepanekuga servituudi seadmiseks riigimaadele Narva linna kasuks ja teha Linnamajandusametile ülesandeks ette valmistada ühiselt Narva Linna Arenduse ja Ökonoomika Ametiga sellekohase korralduse eelnõu ning esitada see otsustamiseks Narva Linnavalitsuse istungile.

2. Õiguslikud alused

Asjaõigusseaduse (edaspidi ka AÕS) § 225 sätestab, et isiklik kasutusõigus koormab kinnisasja selliselt, et isik, kelle kasuks see on seatud, on õigustatud kinnisasja teatud viisil kasutama või teostama kinnisasja suhtes teatud õigust, mis oma sisult vastab mõnele reaalservituudile. 
AÕS § 228 kohaselt kohaldatakse lisaks paragrahvides 225-227 sätestatule isiklikule kasutusõigusele reaalservituudi vastavaid sätteid. AÕS § 173 lõike 1 kohaselt reaalservituudi seadmiseks vajalik asjaõigusleping peab olema notariaalselt tõestatud. Seega, isikliku kasutusõiguse seadmise asjaõigusleping peab olema ka notariaalselt tõestatud.

Narva Linnavolikogu 21.06.2005 määrusega nr 20/57 kehtestatud „Linnavara eeskirja“ (edaspidi Linnavara eeskiri) § 8 kohaselt linna kasuks seatud teise isiku kinnisasja koormamisel piiratud asjaõigusega kohaldatakse kehtiva seadusandluse ja kohaliku omavalitsuse õigusaktide sätteid. Seejuures puuduvad muud Narva linna õigusaktid või linnavara eeskirja sätted, mis reguleerivad linna kasuks teise isiku omandis olevale kinnistule servituudi seadmist. Kohaliku omavalitsuse korralduse seaduses § 30 lõike 1 punkti 3 kohaselt linnavalitsus lahendab ja korraldab kohaliku elu küsimusi, mis ei kuulu volikogu pädevusse. Antud juhul ei kuulu volikogu pädevusse otsuse vastuvõtmine linna kasuks teise isiku omandis olevale kinnistule servituudi seadmise kohta.
3. Otsus

3.1. Nõustuda isikliku kasutusõiguse seadmisega Narva linna (edaspidi ka õigustatud isik) kasuks Eesti Vabariigi omandis ning Keskkonnaministeeriumi valitsemisel olevatele kinnistutele Narva metskond 83 (katastritunnus 51101:001:0230, maa sihtotstarve – maatulundusmaa 100%, pindala 5,04 ha, registriosa nr 6434150) ja Narva metskond 81 (katastritunnus 51101:001:0228, maa sihtotstarve – maatulundusmaa 100%, pindala 2,77 ha, registriosa nr 6152550) avalikult kasutatava jalg- ja jalgrattatee ehitamiseks ning majandamiseks (sh tehnorajatise remontimine, korrashoid, hooldamine, kasutamine ja muul viisil ekspluateerimine jalg- ja jalgrattatee talituse tagamise eesmärgil) vastavalt kinnisasja valdaja Riigimetsa Majandamise Keskuse (edaspidi kinnisasja valdaja RMK) juhatuse liikme 08.12.2016 käskkirjas nr 3-1.56/79 „Isikliku kasutusõiguse seadmine Narva metskond 83 ja Narva metskond 81 kinnisasjadele“ sätestatud tingimustele (lisatud): 

3.1.1. Isikliku kasutusõiguse pindala on Narva metskond 83 kinnisasjal 4328 m2 ja  Narva metskond 81 kinnisasjal 2262 m2, mis on lisatud joonistel tähistatud sinise värviga viirutatud alana;
3.1.2. isiklik kasutusõigus seatakse tähtajatult;
3.1.3. kasutaja maksab kinnisasja omanikule tasu summas 197,70 eurot aastas (Narva metskond 83 kinnisasja kasutamise eest 129,84 ja  Narva metskond 81 kinnisasja kasutamise eest 67,86 eurot aastas), millele lisandub käibemaks. Kinnisasja valdajal RMK-l on õigus nõuda tasu muutmist kolme aasta möödudes piiratud asjaõiguse tekkimisest ning uuesti kolm aastat pärast viimase tasu muutmist vastavalt ametlikult avaldatud tarbijahinnaindeksile, kuid mitte rohkem kui kolm protsenti (3%) korraga. Kõik kulud seoses tasu muutmisega tasub õigustatud isik. 
3.2. Narva linn kannab isikliku kasutusõiguse seadmisega seotud kulud (notaritasu ja riigilõiv).

3.3. Volitada linnapead Tarmo Tammiste’t allkirjastama Narva linna nimel notariaalselt tõestatud leping korralduse punktis 3.1 nimetatud kinnisasja koormamiseks isikliku kasutusõigusega.
4. Rakendussätted

4.1. Narva Linna Arenduse ja Ökonoomika Ametil teha korraldus teatavaks asjaosalistele.

4.2. Korraldus jõustub seadusega sätestatud korras.

4.3. Korraldust võib vaidlustada, esitades kaebuse Tartu Halduskohtu Jõhvi kohtumajale 30 päeva jooksul arvates Narva Linnavalitsuse poolt korralduse teatavakstegemisest.

